KIRJALLINEN KYSYMYS P-0041/00

esittäjä(t): Marie Isler Béguin (Verts/ALE) komissiolle

(13. tammikuuta 2000)

Aihe: Escombrerasin satama-altaan laajennus Murciassa (Espanja)

Komissio tarkastelee parhaillaan mahdollisuutta rahoittaa koheesiorahastosta Cartagenan satamalaitoksen esittämää hanketta Escombrerasin satama-altaan laajentamiseksi ja Portmánin lahden käytön elvyttämiseksi.

Hankkeesta ei ole tehty asianmukaista ympäristövaikutustutkimusta, vaikka sillä on vaikutuksia Punta de Aguilonesin ja Isla de Escombrerasin alueelle, joka on direktiivin 79/409/ETY(1) mukainen tärkeä lintualue. Hanke on vaaraksi myös Costas de Calblanquen vedenalaiselle Posidonia oceanica -kasvustolle, joka on luokiteltu elinympäristöistä annetussa direktiivissä 92/43/ETY tärkeäksi luonnonmukaiseksi elinympäristöksi ja yhteisön kannalta merkittäväksi paikaksi(2). Vaihtoehtoisia ehdotuksia ei ole juurikaan käsitelty eikä ympäristöministeriölle ole toimitettu alueellisten viranomaisten tai muiden(3) laatimia raportteja. Alueelliset viranomaiset eivät ole noudattaneet myöskään direktiivien 85/337/EY(4) ja 97/11/EY(5), samasta asiasta annetun kansallisen asetuksen(6) tai alueellisen lain 1/1995(7) määräyksiä tietojen julkistamisesta ja niiden toimittamisesta aluehallinnon ympäristöstä vastaavalle elimelle. Edellä mainittujen elinten esittämä kritiikki kohdistui erityisesti Portmánin lahden käytön elvyttämisen ja ylimitoitetun infrastruktuurihankkeen väliseen yhteyteen. Sitä vastoin lahden käytön elvyttämistä ei ole yhdistetty Sierra Mineran ympäristön kunnostamiseen, mikä olisi ollut johdonmukaisin ratkaisu ja edistänyt luontoa kunnioittavaa matkailua vuonna 1995 tehtyjen alueen aluesuunnittelun suuntaviivojen mukaisesti(8). Euroopan investointipankki on julkaissut kielteisen arvion tästä hankkeesta(9).

Eikä komissio katso, että koheesiorahastosta tulisi pikemminkin rahoittaa Portmánin lahden käytön elvyttämistä ja Sierra Mineran ympäristön kunnostamista kuin suurta infrastruktuurihanketta?

Mihin toimiin komissio aikoo ryhtyä direktiivien 85/337/EY ja 97/11/EY ja erityisesti niihin sisältyvien vaihtoehtojen tarkastelemista ja tietojen julkistamista koskevien määräysten noudattamatta jättämisen vuoksi Cartagenan satamalaitoksen esittämän hankkeen arvioinnin aikana?

Mihin toimiin komissio aikoo ryhtyä varmistaakseen Punta de Aguillonesin ja Isla de Escombrasin alueen, mukaan lukien Costas de Calblanquen vedenalaisen elinympäristön, suojelun?

Eikö komissio katso, että direktiivin 92/43 6 artiklaa olisi sovellettava kaikkiin hankkeisiin, joilla on vaikutuksia tähän alueeseen? Eikö komissio katso, että Aznalcollarin (Andalusia, Espanja) onnettomuuden jälkeen olisi paras käsitellä maalla ne jätteet, jotka nykyisin kaadetaan lahteen?

(1) EYVL L 103, 25.4.1979, s. 1. Muistettakoon, että komissio on aloittanut rikkomusmenettelyn Espanjaa vastaan, sillä maa ei ole vieläkään nimennyt tärkeitä lintualueita direktiivin mukaisiksi erityissuojelualueiksi.

(2) EYVL L 206, 22.7.1992, s. 7.

(3) Murcian yliopisto, Espanjan biologien yhdistys, Espanjan valtamerentutkimuksen instituutti ja Vedenalaisen arkeologian museo.

(4) EYVL L 175, 5.7.1985, s. 40.

(5) EYVL L 73, 14.3.1997, s. 5.

(6) Kts. 31. marraskuuta 1988 annettu asetus n:o 11 ja etenkin sen 8 §.

(7) Kts. 8. maaliskuuta 1995 hyväksytty alueellinen laki n:o 1 ympäristönsuojelusta Murcian alueella.

(8) Kts 26. toukokuuta 1995 annetulla asetuksella hyväksytyt Portmánin lahden ja Sierra Mineran aluesuunnittelun suuntaviivat.

(9) Kertomuksessaan pankki mainitsee kolme ongelmaa: hankkeen pääedunsaaja omistaa lähes kaikki lahtea ympäröivät alueet, Escombrerasin satama-altaan laajennus ei ole perusteltu, eikä lahden kunnostaminen merkitsisi saastuneen alueen puhdistamista kokonaan.

Michel Barnier'n komission puolesta antama täydentävä vastaus

(26. syyskuuta 2000)

Arvoisa parlamentin jäsen voisi tarkastella vastausta, jonka komissio antoi toukokuussa 2000 pidetyn parlamentin istunnon kyselytunnilla(1) parlamentin jäsenen Carnero Gonzálezin esittämään suulliseen kysymykseen H-364/00.

Komissio käsittelee parhaillaan parlamentin jäsenen mainitsemaa hanketta koskevaa valitusta P-99/4212 siitä, rikotaanko mahdollisti useita ympäristödirektiivejä, erityisesti luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY ja luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY. Espanjan viranomaisille on kanteiden käsittelyn yhteydessä annettu suosituksia. Komissio odottaa parhaillaan Espanjan viranomaisten vastausta.

Mainitun kanteen tutkinnan yhteydessä komission saamista tiedoista käy ilmi, että Escombrerasin satama-altaan laajennushankkeelle ja Portmánin lahden käytön elvyttämishankkeelle tehtiin tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY säädetty ympäristövaikutusten arviointi.

Espanjan viranomaiset eivät ole lisänneet parlamentin jäsenen mainitsemaa Costas de Calblanquen vedenalaista Posidonia oceanica -kasvustoa yhteisön tärkeinä pitämien alueiden kansalliseen luetteloon sen sisällyttämiseksi direktiivin 92/43/ETY 4 artiklassa säädettyyn Natura 2000 -alueeseen. Espanjan ehdotus yhteisön tärkeinä pitämiksi alueiksi on periaatteessa riittävä tämänkaltaiseksi elinympäristöksi, eikä näiden kasvustojen nimeämättä jättäminen aiheuta direktiivin säännösten rikkomista.

Jätteistä 15 päivänä heinäkuuta 1975 annetun neuvoston direktiivin 75/442/ETY, sellaisena kuin se on muutettu 18 päivänä maaliskuuta 1991 annetulla neuvoston direktiivillä 91/156/ETY(2), 4 artiklassa edellytetään, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle. Tällaisen vaaran aiheuttava jäte, kuten Portmánin lahden myrkyllinen jäte, olisi joko puhdistettava ennen käyttöä siten, siitä poistetaan sen vaaralliset ainesosat, tai se olisi poltettava tuhkaksi tai kaivettava jätemaahan. Näiltä osin komissio on valmis etsimään asianmukaista ratkaisua yhteistyössä Espanjan viranomaisten kanssa Portmánin lahden jäteongelmaan, mitä ne saattavat haluta ehdottaa.

(1) Keskusteltavat aiheet Euroopan parlamentissa (toukokuu 2000).

(2) EYVL L 78, 26.3.1991.